Svo virðist sem fyrirhuguð Ofurdeild í fótbolta sé í andarslitrunum. Öll sex ensku liðin sem áttu að vera með drógu sig út úr deildinni í gærkvöld.
Tilkynnt var um stofnun deildarinnar á sunndagskvöld og er óhætt að segja að fyrirætlanir liðanna tólf hafi fallið í grýttan jarðveg, ekki síst á Englandi. Mótmælaalda reið yfir ensku liðin og svo fór í gær og í gærkvöldi að öll sex ensku liðin drógu sig út úr deildinni. Manchester City, Manchester United, Chelsea, Tottenham, Liverpool og Arsenal hættu öll við þátttökuna, ekki síst vegna reiðiöldu stuðningsmanna liðanna, en líka vegna andstöðu ensku úrvalsdeildarinnar og ensku ríkisstjórnarinnar. Í morgun tilkynntu svo Inter Mílanó og Atletico Madrid að þau hefðu í hyggju að draga sig úr keppninni. Það kom skömmu eftir yfirlýsingu þeirra sex liða sem eftir stóðu að haldið yrði áfram með fyrirætlanirnar. Nú undir hádegi hafði fréttaveitan Reuters hins vegar eftir Andrea Agnelli, forseta Juventus, að verkefnið væri andvana fætt. Eftir standa nú aðeins Real Madrid, Barcelona, Juventus og AC Milan og erfitt að sjá hvernig ofurdeildin ætlar að halda lífi.
Keppni hefst að nýju í úrvaldeild kvenna í körfubolta í kvöld. Þá fer fram heil umferð. Breiðablik fær Fjölni í heimsókn, Snæfell tekur á móti Haukum, Skallagrímur og Keflavík eigast við og Reykjavíkurveldin Valur og KR. 15 umferðir eru búnar af deildinni og eru Valur og Keflavík efst og jöfn.
Fyrsti úrslitaleikur Íslandsmóts kvenna í íshokkí var í gærkvöldi. SA vann stórsigur á Fjölni á Akureyri, 13-1. Vinna þarf tvo leiki til að verða Íslandsmeistari og getur SA tryggt sér titilinn annað kvöld, að öðrum kosti mætast liðin þriðja sinni á Akureyri á laugardag.
Í kvöld er svo síðari umspilsleikur Íslands og Slóveníu um sæti á heimsmeistaramótinu sem fer fram á Spáni í desember. Slóvenía vann fyrri leikinn með 10 marka mun og segir landsliðsþjálfarinn, Arnar Pétursson, að verkefni kvöldsins sé skýrt.
Leikur Íslands og Slóveníu er klukkan 19:45 á Ásvöllum í kvöld. Engir áhorfendur verða leyfðir en leikurinn er sýndur beint á RÚV.